section_heading: Sukob s Normanima
paragraph_text: Kada je 1154. godine umro kralj Ruđer II., Manuel I. je poslao bizantsku flotu prema Anconi i odande pokrenuo pohod na Italiju. Uz pomoć otpalih normanskih vazala, bizanska vojska je u kratkom vremenu osvojila najvažnije gradove Apulije. Međutim, bizantska vojna ekspedicija na talijanskom tlu, pretvorila je cara Fridrika I. u otvorenog neprijatleja bizantskog cara, ali i Venecija se osjetila ugroženom pojavom bizantske vlasti na Apeninskom poluotoku. Normanski kralj Vilim I. uspio je 1156. godine nanijeti Bizantincima težak poraz kod Brindisija, čime je uskoro cijeli osvojeni teritorij vraćen natrag pod normansku vlast. Dvije godine kasnije, Manuel je sklopio s Vilimom I. mirovni sporazum, uz papino posredništvo.